Diari Oficial de la Generalitat Valenciana


Sumari del DOGV 4023, del 18-06-2001 (2001/5714)

ORDRE de 8 de juny de 2001, de la Conselleria d'Agricultura, Pesca i Alimentació, per la qual es publiquen els imports globals màxims destinats en 2001 a determinades subvencions en matèria de ramaderia amb bases reguladores en vigor, amb indicació de les línies pressupostàries que les financen, i per la qual es modifiquen les bases de les ajudes dels programes de residus ramaders i s'anuncia una nova convocatòria d'aquestes per al 2001.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4023

Data del DOGV
:   18-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5714


Data del document
:   08-06-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ramat
    * ajuda a l'agricultura
    * suport econòmic
    * residu agrícola

ORDRE de 8 de juny de 2001, de la Conselleria d'Agricultura, Pesca i Alimentació, per la qual es publiquen els imports globals màxims destinats en 2001 a determinades subvencions en matèria de ramaderia amb bases reguladores en vigor, amb indicació de les línies pressupostàries que les financen, i per la qual es modifiquen les bases de les ajudes dels programes de residus ramaders i s'anuncia una nova convocatòria d'aquestes per al 2001. [2001/X5714]
  
L'article 47.11 del text refós de la Llei d'Hisenda Pública de la Generalitat Valenciana, exigeix que en les bases reguladores de la concessió de subvencions s'indiquen la línia o línies de subvenció que les financen i l'import global màxim que s'hi destina. Aquestes qüestions es fixen a partir dels pressupostos de la Generalitat Valenciana per a l'exercici corresponent, que per al 2001 han sigut aprovats per mitjà de la Llei de la Generalitat Valenciana 12/2000, de 28 de desembre (DOGV núm. 3.907, del dia 29).
  
D'altra banda, les noves normes que afecten el sector ramader, com a conseqüència de les encefalopaties, exigeixen la recollida i el tractament adequat dels materials especificats de risc i els cadàvers d'animals d'explotacions ramaderes, i com a conseqüència d'això es planteja l'adaptació del règim de les ajudes dels programes de residus ramaders, establides, al costat d'altres, per mitjà de l'Ordre de 24 de novembre del 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de control de qualitat desenvolupats en explotacions ramaderes (DOGV núm. 3.891, de 4 de desembre). D'acord amb el nou règim s'anuncia ja una nova convocatòria per al 2001 d'aquestes ajudes dels programes de residus ramaders.
  
Finalment, s'introdueixen algunes modificacions de caràcter puntual en altres ajudes de les regulades per la referida Ordre de 24 de novembre del 2000, amb la finalitat de suplir alguna omissió o millorar algun aspecte d'uns règims d'ajudes molt complexos. En relació amb aquestes modificacions es garanteixen els principis de publicitat i concurrència obrint, quan siga necessari, els terminis de sol·licitud de les ajudes afectades.
  
Per això, a proposta del director general d'Innovació Agrària i Ramaderia, en l'exercici de les competències que tinc atribuïdes,
  
ORDENE
  
Secció 1a. Imports globals màxims per al 2001 de determinades subvencions en matèria de ramaderia
  
Article 1
  
Les subvencions regulades en les disposicions indicades en aquest article, gestionades per la Direcció General d'Innovació Agrària i Ramaderia, les concedirà la Conselleria d'Agricultura, Pesca i Alimentació en l'exercici 2001 a càrrec de les línies de subvenció i pels imports globals màxims que es determinen, d'acord amb la Llei de la Generalitat Valenciana 12/2000, de 28 de desembre, de Pressupostos per al 2001. Totes aquestes subvencions corresponen al programa 714.80, de Desenvolupament i Millora de la Ramaderia.
  
- Ordre de 24 de novembre del 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de control de qualitat desenvolupats en explotacions ramaderes, modificada mitjançant l'Ordre de 24 de gener del 2001, de la Conselleria d'Agricultura, Pesca i Alimentació, per la qual es prenen en la Comunitat Valenciana mesures d'ajuda per al control de les encefalopaties espongiformes transmissibles en els animals de granja (DOGV núm. 3.926, del dia 26).
  
· Grup d'ajudes A)
  
Import global màxim: 608.736.405 PTA (648.786,55 euros).
  
Finançat a càrrec de la línia T3090. Aportació íntegra de la Generalitat Valenciana.
  
· Grup d'ajudes B)
  
Import global màxim: 076.899.142 PTA (1.633.370,59 euros).
  
Finançat a càrrec de la línia T3090 en 2.000.000 PTA (12.020,24 euros). Aportació íntegra de la Generalitat Valenciana.
  
Finançat a càrrec de la línia T3081 en 345.372.179 PTA (1.574.489,44 euros). Aportació de la Generalitat Valenciana: 80%. Aportació del FEOGA-Orientació: 20%
  
Finançat a càrrec de la línia T3082 en 7.797.000 PTA (46.860,91 euros). Aportació íntegra del Ministeri d'Agricultura, Pesca i alimentació: 100%
  
· Grup d'ajudes C)
  
Import global màxim de 2.000.000 PTA (12.050,24 euros).
  
Finançat a càrrec de la línia T3090. Aportació íntegra de la Generalitat Valenciana.
  
· Grup d'ajudes D)
  
Import global màxim de 9.410.000 PTA (56.555,23 euros).
  
Finançat a càrrec de la línia T4710. Aportació de la Generalitat Valenciana: 84%. Aportació del Ministeri d'Agricultura, Pesca i Alimentació: 16%
  
· Grup d'ajudes E)
  
Import global màxim d'1.000.000 PTA (6.010,12 euros).
  
Finançat a càrrec de la línia T3081. Aportació de la Generalitat Valenciana: 80%. Aportació del FEOGA-Orientació: 20%
  
- Ordre de 8 de febrer del 2001, de la Conselleria d'Agricultura, Pesca i Alimentació, per la qual s'estableixen les ajudes per a l'obtenció i eliminació de farines de carn produïdes a la Comunitat Valenciana (DOGV núm. 3956, de 9 de març).
  
S'amplia l'import global màxim en 483.288.468 PTA (2.085.512 euros) fins a una xifra final de 064.998.485 PTA (4.171.024 euros).
  
Finançat a càrrec de la línia T4710. Aportació de la Generalitat Valenciana: 50%. Aportació del Ministeri d'Agricultura, Pesca i Alimentació: 50%
  
- Ordre de 15 de juliol de 1999, del Ministeri d'Agricultura, Pesca i Alimentació, sobre la millora integral d'explotacions de producció lletera (BOE del dia 17).
  
Import global màxim de 9.000.000 PTA (54.091,08 euros).
  
Finançat a càrrec de la línia T3082. Aportació íntegra del Ministeri d'Agricultura, Pesca i Alimentació.
  
- Reial Decret 997/1999, d'11 de juny, sobre el foment de races autòctones espanyoles de protecció especial, en perill d'extinció (BOE núm. 140, del dia 12).
  
Import global màxim de 2.000.000 PTA (12.020,24 euros).
  
Finançat a càrrec de la línia T3082. Aportació íntegra del Ministeri d'Agricultura, Pesca i Alimentació.
  
- Reial Decret 145/1999, de 29 de gener, pel qual s'estableixen ajudes per al foment de les races vacunes autòctones extensives (BOE núm. 41, de 17 de febrer).
  
Import global màxim: 2.000.000 PTA (12.020,24 euros).
  
Finançat a càrrec de la línia T3082. Aportació íntegra del Ministeri d'Agricultura, Pesca i Alimentació.
  
- Ordre d'11 de maig de 1990, de la Conselleria d'Agricultura, Pesca i Alimentació, per la qual es regula la concessió del títol d'Agrupació de Defensa Sanitària en el territori de la Comunitat Valenciana (DOGV núm. 1.317, de 4 de juny), modificada per mitjà de l'Ordre de 23 d'abril de 1996, de la Conselleria d'Agricultura i Medi Ambient, per la qual es regulen determinats aspectes de les subvencions a les agrupacions de defensa sanitària (DOGV núm. 2.784, de 15 de maig).
  
Import global màxim: 650.089.104 PTA (710.047,72 euros).
  
Finançat a càrrec de la línia T3081 en 18.303.086 PTA (496.886,75 euros). Aportació Generalitat Valenciana: 80%. Aportació FEOGA-Orientació: 20%
  
Finançat a càrrec de la línia T3082 en 30.375.779 PTA (213.160,96 euros). Aportació íntegra del Ministeri d'Agricultura, Pesca i Alimentació.
  
- Ordre de 8 de juny de 1987, de la Conselleria d'Agricultura, Pesca i Alimentació, per la qual es regula la concessió d'ajudes als ramaders que realitzen programes específics de millores zootècniques i sanitàries (DOGV núm. 612, de 22 de juny).
  
Import global màxim: 7.627.000 PTA (45.839,19 euros). Finançat a càrrec de la línia T3081. Aportació íntegra de la Generalitat Valenciana.
  
- Reial Decret 1.213/1997, de 18 de juliol, pel qual es regula el control de rendiments lleters per a l'avaluació genètica de les femelles de les espècies bovina, ovina i cabrum de raça pura per a reproducció (BOE núm. 189, de 8 d'agost).
  
Import global màxim: 3.300.000 PTA (19.833,39 euros). Finançat a càrrec de la línia T1943. Aportació íntegra del Ministeri d'Agricultura, Pesca i Alimentació.
  
Secció 2a. Modificació del règim de les ajudes dels programes de residus ramaders
  
Article 2
  
1. La Conselleria d'Agricultura, Pesca i Alimentació concedirà les ajudes dels programes de residus ramaders, grup d'ajudes d.1, de conformitat amb les bases reguladores d'aquestes, aprovades mitjançant l'Ordre de 24 de novembre del 2000, de la Conselleria d'Agricultura, Pesca i Alimentació, modificada per l'Ordre de 24 de gener del 2001 i pel que es disposa en aquesta secció.
  
2. Les modificacions que s'estableixen en aquesta secció no seran d'aplicació per a la resolució de les convocatòries en què haja acabat el termini de presentació de les sol·licituds.
  
Article 3
  
1. Els beneficiaris de les ajudes dels programes de recollida de cadàvers d'animals procedents d'explotacions ramaderes de la Comunitat Valenciana (apartat d.1), incloses en el grup d'ajudes D), programes de residus ramaders, de l'article 3 de l'Ordre de 24 de novembre del 2000, seran no sols les empreses autoritzades per a la recollida i/o transformació dels residus objecte de la retirada, sinó també les agrupacions de ramaders que hagen subscrit contractes amb les primeres.
  
2. Les sol·licituds presentades per aquestes agrupacions de ramaders s'acompanyaran dels documents indicats en els apartats a), f) i g) de l'article 5 de l'Ordre de 24 de novembre del 2000, de la Conselleria d'Agricultura, Pesca i Alimentació, i el contracte de recollida, transformació i eliminació de cadàvers subscrit per una empresa autoritzada, en el qual figure la relació de ramaders que componen l'agrupació, amb el nombre de places de les seues explotacions.
  
Article 4
  
1. En els programes de residus ramaders, en el grup d'ajudes d.1 a què es refereix l'article 7 de l'Ordre de 24 de novembre del 2000, de la Conselleria d'Agricultura, Pesca i Alimentació, modificat per l'article 1 de l'Ordre de 24 de gener del 2001, de la mateixa conselleria, es concediran les ajudes següents:
  
a) En el cas de bestiar porcí, s'estableix una subvenció de 350 PTA per plaça de reproductora i de 100 per plaça d'engreixament inclosa en el contracte de recollida.
  
L'empresa es comprometrà a recollir, transportar, transformar i eliminar fins a un màxim de 3% de mortalitat en adults i de 5% de mortalitat en engreixament. La recollida serà de 3 vegades a la setmana.
  
b) En el cas d'aus, s'estableix una subvenció de 6 PTA per plaça de reproductora, 6,7 PTA per broiler, 350 PTA per plaça d'estruços i de 6 PTA per plaça d'incubadora incloses en el contracte de recollida.
  
L'empresa es comprometrà a recollir, transportar, transformar i eliminar fins a un màxim de 6% de mortalitat en reproductores, de 5% de mortalitat en broilers, 15% de mortalitat en estruços i totes les restes d'incubadores. La recollida serà de 3 vegades a la setmana.
  
c) Respecte dels conills, s'estableix una subvenció de 200 PTA per plaça de reproductora i engreixament inclosa en el contracte de recollida.
  
L'empresa es comprometrà a recollir, transportar, transformar i eliminar fins a un màxim de 5% de mortalitat en conilles i engreixament. La recollida serà de 3 vegades a la setmana.
  
d) Per a equins, l'import de la subvenció serà de 400 PTA per plaça d'engreixament inclosa en el contracte de recollida.
  
L'empresa es comprometrà a recollir, transportar, transformar i eliminar fins a un màxim de 5% de mortalitat. La recollida serà de forma que s'evite la deterioració dels cadàvers.
  
e) Per al cas de recollida en escorxador de cadàvers, s'estableix una subvenció de 2.334 PTA per cadàver de porcí, 80 PTA per cadàver de ponedora, 53,4 PTA per broiler, 2.934 PTA per estruç, 53,4 PTA per conill, 16.000 PTA per cadàver d'equí recollit i 1.554 PTA per cadàver d'oví-cabrum.
  
L'empresa es comprometrà a recollir, transportar, transformar i eliminar pel procediment que establisca l'administració mediambiental. La recollida serà de forma que s'evite la deterioració dels cadàvers.
  
Els contractes de recollida, transformació i eliminació de cadàvers es firmaran en el cas de les lletres a), b), c) i d) per les agrupacions de defensa sanitària en representació dels seus socis, o pels titulars de les explotacions ramaderes individuals quan disposen d'un nombre de places suficient, i pels titulars dels escorxadors en els casos previstos en la lletra e). En el cas d'agrupacions de defensa sanitària, aquestes preveuran els punts de recollida, que seran un màxim de 120 en el conjunt del territori de la Comunitat Valenciana.
  
L'import mensual màxim per a les ajudes previstes en les lletres del paràgraf anterior d'aquest article serà de 66.715.728 PTA.
  
f) En el cas del bestiar boví, la subvenció serà d'11.000 pessetes per granja inclosa contractada i mes.
  
L'empresa firmant es comprometrà a recollir, transportar, transformar i eliminar, depositant el residu en abocador o en incineradora, tots els cadàvers generats en l'explotació, fins a un màxim del 3% de mortalitat en adults i del 5% en animals de menys de 12 mesos, per als que s'haja produït una comunicació telefònica en el nombre que s'indique. El temps de resposta màxim haurà de produir-se en les 35 hores següents a la recepció del missatge.
  
L'import màxim que es concedirà per aquest concepte serà d'36.992.560 de pessetes al mes per al conjunt de totes les explotacions de bestiar boví de la Comunitat Valenciana.
  
g) En el cas del bestiar oví i cabrum, s'estableix una subvenció de 117.000 pessetes per contracte firmat per a punt de recollida i mes.
  
Són condicions del contracte que l'empresa firmant es comprometa a recollir tres vegades per setmana, en un punt determinat, els cadàvers produïts en les explotacions agrupades al voltant d'aqueix punt, fins a un màxim del 5% de mortalitat anual, així com els animals procedents de campanyes de sanejament. Aquests cadàvers hauran de ser transportats i eliminats, i el residu depositat en abocador o en incineradora. Els contractes els firmaran les agrupacions de defensa sanitària en representació de tots els seus associats, definint els punts de recollida per comarca, que seran un màxim de dos per agrupació. Es podrà superar aquest nombre en el supòsit que el cens o la distribució geogràfica ho justifique.
  
L'import màxim que es concedirà per aquest concepte serà de 15.597.707 de pessetes al mes per al conjunt de totes les explotacions de la Comunitat Valenciana.
  
h) En el cas del bestiar remugant, s'estableix una subvenció de 2.250 pessetes per cada lot de material especificat de risc pertanyent a un boví, i 200 pessetes si pertany a un oví o cabrum de més d'un any d'edat, sacrificats en escorxadors de la Comunitat Valenciana i procedents de granges d'aquest mateix territori, retirats dels escorxadors, transformats i eliminats pel procediment que establisca l'administració mediambiental, exclusivament fins al 31 de juny del 2001.
  
En aquest cas, per a obtenir el benefici de les ajudes públiques, l'empresa corresponent haurà de subscriure un contracte amb el titular o gestor de l'escorxador, amb el compromís de retirar tot el material específic de risc produït durant l'any corresponent i amb indicació de la previsió de sacrificis segons el nombre d'animals procedents de granges de la Comunitat Valenciana manejats l'any anterior.
  
L'import màxim mensual que es concedirà per aquest concepte serà de 17.367.190 pessetes.
  
i) En el cas dels cadàvers de bovins considerats com a material especificat de risc que es generen en el marc d'espectacles taurins tradicionals organitzats per penyes taurines i autoritzats per la Direcció General d'Interior de la Conselleria de Justícia i Administracions Pública, s'estableix una subvenció de 34.000 PTA per cada cadàver traslladat des del lloc de celebració de l'espectacle a la planta de transformació.
  
L'empresa corresponent rebrà l'ajuda en concepte de recollida, transport, transformació i eliminació del material especificat de risc, sempre que entregue un justificant de les penyes taurines tradicionals del fet d'haver retirat un cadàver l'autorització de sacrifici del qual va ser emesa amb anterioritat per la Direcció General d'Interior i es comprove la seua entrada en planta de transformació.
  
L'import màxim total que es concedirà per aquest concepte serà de 12.133.755 PTA.
  
2. Els percentatges màxims de mortalitat en tots els supòsits de l'apartat anterior s'entendran de forma global, per espècies, per al conjunt d'animals inclosos en el programa de recollida de cadàvers.
  
3. Les empreses autoritzades que subscriguen contractes de recollida, transformació i eliminació de subproductes i residus generats en l'activitat ramadera i, si és procedent, les agrupacions de ramaders, podran sol·licitar ajuda pel total del servei o únicament pel concepte d'eliminació. En aquest supòsit es pagarà un percentatge del 40% sobre els imports assenyalats en aquest article.
  
4. Les empreses que subscriguen contractes que determinen el dret a les ajudes en tots els supòsits previstos en aquest article tindran les obligacions següents:
  
- Subscriure tots els altres contractes que els siguen sol·licitats per ramaders o escorxadors de qualsevol part del territori de la Comunitat Valenciana per al concepte corresponent.
  
- Tenir contracte firmat de compromís de transformació del producte d'una empresa autoritzada per a aplicar les condicions establides en el Reial Decret 1.911/2000, de 24 de novembre, pel qual es regula la destrucció dels materials especificats de risc en relació amb les encefalopaties espongiformes bovines.
  
- Col·laborar amb la Conselleria d'Agricultura, Pesca i Alimentació en totes les operacions de control i presa de mostres.
  
Article 5
  
1. Les sol·licituds de les ajudes regulades en aquesta secció es resoldran atenent l'ordre de prioritat següent:
  
a) Contractes de recollida de bestiar boví.
  
b) Contractes de recollida de bestiar oví i cabrum.
  
c) Contractes de recollida de material especificat de risc d'escorxadors.
  
d) Recollida de cadàvers generats en espectacles taurins tradicionals.
  
e) Contractes de recollida de cadàvers d'altres espècies.
  
f) Contractes de recollida de cadàvers d'escorxador.
  
2. Dins de cada un d'aquests grups s'atendran els contractes corresponents a serveis de recollida presentats, ordenats per data de firma del contracte. Si els fons són insuficients per a atendre tots els contractes d'un grup, presentats en les sol·licituds, a igualtat de data de presentació, es prorratejarà l'import disponible d'acord amb el cost mensual.
  
Article 6
  
La justificació del compliment de l'objecte de la subvenció, per al pagament del seu import, en el cas de les ajudes dels programes de recollida de cadàvers d'animals procedents d'explotacions ramaderes de la Comunitat Valenciana, quan el beneficiari de la subvenció siga una agrupació ramadera, es realitzarà mitjançant la presentació de les factures i justificants de pagament del servei realitzat per l'empresa i memòria de volums i tipus de productes recollits.
  
Secció 3a. Modificacions de les ajudes d'altres programes de control de qualitat en explotacions ramaderes
  
Article 7
  
1. En l'article 7 de l'Ordre de 24 de novembre del 2000, de la Conselleria d'Agricultura, Pesca i Alimentació, en l'apartat corresponent a ajudes per grups, concretament al grup B), s'inclou una subvenció per a boví de carn, que es fixa en 250 PTA/plaça ocupada en engreixador independent, com a subvenció màxima per un període de 12 mesos.
  
2. En els programes de recuperació censal de races en perill d'extinció es podran concedir primes especials per reposició amb reproductores nulípares en explotacions extensives, que podran ser fins a 70 vegades la quantitat assenyalada en l'article 7 de l'Ordre de 24 de novembre del 2000, de la Conselleria d'Agricultura, Pesca i Alimentació, per a les distintes espècies, per cada animal, mentre que en el cas de mascles o femelles distintes a les anteriors, la quantitat podrà ser fins a 50 vegades, sense superar el valor comercial de l'animal en cap cas.
  
Article 8
  
En les ajudes a xarxes de vigilància epidemiològica corresponents a porcí, previstes en l'article 7 de l'Ordre de 24 de novembre del 2000, de la Conselleria d'Agricultura, Pesca i Alimentació, modificada per l'article 2 de l'Ordre de 24 de gener del 2001, se substitueix la previsió d'una subvenció de 12 PTA per plaça d'engreixament per la de 12 PTA per plaça ocupada en engreixador independent.
  
Article 9
  
1. En totes les ajudes a què es refereix aquesta ordre, incloses les referides en la secció 1a, quan es tracte de transferències corrents, es podran realitzar pagaments parcials, amb la justificació prèvia de la realització de la corresponent part de la inversió o programa que s'estiga desenvolupant, fins al màxim del 60% de la subvenció total concedida.
  
2. La justificació es realitzarà mitjançant la presentació dels corresponents certificats i en la forma que s'establisca en les bases reguladores de l'ajuda pública de què es tracte.
  
Article 10
  
1. Les sol·licituds d'ajudes que tinguen per objecte la implantació de sistemes d'emmagatzematge i eliminació de cadàvers, d'acord amb les condicions mediambientals i per a les espècies no remugants, podran presentar-se posteriorment a l'acabament del termini establit per a l'exercici en curs, a l'efecte d'allò que s'estableix en els apartats següents.
  
2. Aquestes sol·licituds d'ajudes seran tramitades en la convocatòria següent, sempre que l'interessat ratifique la seua sol·licitud dins del termini ordinari de presentació de sol·licituds corresponent a aquesta convocatòria posterior, actualitzant, si és procedent, la documentació presentada, i condicionat al fet que aquesta convocatòria es produïsca efectivament dins de l'exercici immediat, de conformitat amb les previsions dels pressupostos de la Generalitat Valenciana per a l'exercici corresponent.
  
3. Des de la sol·licitud la Conselleria d'Agricultura, Pesca i Alimentació podrà expedir el certificat, per part d'un tècnic competent, en el qual es faça constar que no s'ha iniciat la inversió objecte de la sol·licitud d'ajudes, atesa la condició que les inversions no han d'estar iniciades en la data de presentació de la sol·licitud. L'expedició del certificat no pressuposarà el dret del sol·licitant a les ajudes, en qualsevol cas condicionades a la corresponent convocatòria de concessió i al compliment dels requisits i condicions establits.
  
DISPOSICIONS ADDICIONALS
  
Primera
  
Les sol·licituds de les ajudes a les agrupacions de defensa sanitària establides en l'Ordre de 23 d'abril de 1996, de la Conselleria d'Agricultura, Pesca i Alimentació, presentades en 2000 i resoltes desfavorablement per insuficiència dels crèdits pressupostaris en aquell exercici, podran resoldre's en l'actual exercici 2001, de conformitat amb l'article 4, amb la manifestació prèvia pels peticionaris del seu interés a mantenir la sol·licitud mitjançant un escrit que haurà de presentar-se en el termini màxim de vint dies des de l'entrada en vigor de la present ordre.
  
Segona
  
1. S'anuncia una nova convocatòria per al 2001 de les ajudes dels programes de residus ramaders, de conformitat amb les bases reguladores establides en l'Ordre de 24 de novembre del 2000, de la Conselleria d'Agricultura, Pesca i Alimentació, amb les modificacions introduïdes en la secció 2a de la present ordre.
  
2. Aquestes ajudes de la segona convocatòria de 2001 es concediran a càrrec de l'aplicació pressupostària 12 04 714 80 4, línia T4710, per un import global màxim de 347.855.978 PTA, amb una aportació de la Generalitat Valenciana del 84% i una aportació del Ministeri d'Agricultura, Pesca i Alimentació del 16%.
  
3. Les sol·licituds de les ajudes podran presentar-se en el termini d'un mes des de la data d'entrada en vigor de la present ordre. Les ajudes previstes en l'article 4.1.i) es podran sol·licitar fins a l'1 de setembre del 2001.
  
4. En el cas de les ajudes dels programes de recollida de cadàvers d'animals procedents d'explotacions ramaderes de la Comunitat Valenciana, les sol·licituds podran incloure, amb la corresponent justificació de realització, els serveis prestats des de l'entrada en vigor de les disposicions que van establir les ajudes, en les diverses modalitats: les ordres de 24 de novembre, de 4 de desembre del 2000 i de 24 de gener del 2001. Per a les ajudes a la recollida de cadàvers distints de remugants, previstes en la secció 2a de la present ordre, es podran considerar els serveis realitzats des de l'1 de març del 2001, i per a la recollida de cadàvers generats en espectacles taurins, l'1 d'abril del 2001.
  
DISPOSICIONS FINALS
  
Primera
  
S'autoritza al director general d'Innovació Agrària i Ramaderia perquè dicte les disposicions i prenga les mesures necessàries per al compliment i aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 8 de juny de 2001
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ